ΔΕΝ ΧΡΕΙΑΖΟΜΑΣΤΕ ΤΗΝ ΑΠΛΗ ΑΝΑΛΟΓΙΚΗ ΑΛΛΑ ΤΗΝ ΑΠΛΗ ΛΟΓΙΚΗ

Το νομοσχέδιο που έφερε η κυβέρνηση για να αλλάξει τον εκλογικό νόμο για τις δημοτικές εκλογές, είναι φως-φανάρι κομμένο και ραμμένο για να βοηθήσει τα φιλικά προς την κυβέρνηση σχήματα να κατεβάσουν συνδυασμούς αλλά κυρίως να τα καταστήσει ρυθμιστές.

Αυτά τα έχουμε λίγο-πολύ συνηθίσει στην Ελλάδα. Όλες οι κυβερνήσεις τα ίδια κάνουν.

Στην Κω όμως το ζήτημα δεν είναι η απλή αναλογική αλλά η απλή λογική.

Από την απλή λογική πάσχουμε.

Γιατί όταν χρειάζεται συνεργασία και συνεννόηση και έχουμε κάποιους στο δημοτικό συμβούλιο που αρνούνται και τη συνεργασία και τη συνεννόηση, τότε η απλή λογική πάει περίπατο.

Γιατί όταν χρειάζεται ενότητα αλλά σε θέματα όπως το μεταναστευτικό υπάρχουν άνθρωποι στο δημοτικό συμβούλιο που πρακτορεύουν και βάζουν πλάτη για τα hot spot, η ενότητα υπονομεύεται από μέσα.

Γιατί όταν ο Δήμος αναλαμβάνει πρωτοβουλία για να αποκαταστήσει τις ζημιές από τους σεισμούς στα σχολεία, το σύνολο του Δημοτικού Συμβουλίου θα έπρεπε να στηρίξει αυτή την προσπάθεια. Γιατί αν δεν αναλάμβανε ο Δήμος και αν δεν είχε λεφτά να διαθέσει ο Δήμος, τα έργα στα σχολεία δεν θα είχαν ξεκινήσει. Τα σχολεία θα έμεναν ερειπωμένα και δεν θα είχε γίνει τίποτα. Όπως δεν έχει γίνει τίποτα με το λιμάνι και τους αρχαιολογικούς χώρους.

Αντί όμως να στηρίξουν όλοι, αυτή την πρωτοβουλία του Δήμου, οι ίδιοι συγκεκριμένοι άνθρωποι (μετρημένοι στα δάχτυλα του ενός χεριού και πάντα οι ίδιοι και οι ίδιοι) έκαναν ότι μπορούσαν για να μην αρχίσουν τα έργα ή για να τα καθυστερήσουν. Και αφού απέτυχαν, άρχισαν μετά να λένε ότι τα σχολεία έπρεπε να είναι έτοιμα από τον Απρίλιο.

Όσοι ασχολούμαστε με τα κοινά, πρέπει να μας ενδιαφέρει μόνο η Κως. Κάποιους όμως τους ενδιαφέρει το κόμμα τους και όχι η Κως.

Να γιατί στην Κω αυτό που χρειάζεται δεν είναι η απλή αναλογική αλλά η απλή λογική.

Η απλή λογική που λέει ότι για θέματα όπως το μεταναστευτικό πρέπει να είμαστε ενωμένοι απέναντι σε αυτούς που θέλουν να μας κάνουν αποθήκη και φυλακή ανθρώπων.

Η απλή λογική που λέει ότι για θέματα όπως η αποκατάσταση των ζημιών στα σχολεία, όλοι θα έπρεπε να στηρίζουν την πρωτοβουλία του Δήμου. Γιατί αν δεν έδινε 3 εκατομμύρια ευρώ ο Δήμος Κω, ποιος θα τα έφτιαχνε; Η κεντρική εξουσία; 10 μήνες έχουν περάσει και δεν έχουν αρχίσει ακόμα τα έργα στο λιμάνι και πάλι ο Δήμος είναι αυτός που αναλαμβάνει πρωτοβουλία.

Απλή λογική σημαίνει ενότητα, συνεργασία και συνεννόηση. Σημαίνει όμως να τα εννοείς όλα αυτά.

Και όταν σε καλεί ο Δήμαρχος για συνεργασία ή ενημέρωση πρέπει να πηγαίνεις και όχι να πετροβολάς.

Μόνο έτσι μπορεί να πάει μπροστά το νησί μας.

Βασίλης Χαδούλης

Πρόεδρος Δημοτικής Κοινότητας Κω